Ma gevonnis oor verkragting van 2 maande oue babaArgieffoto. Genl. Khehla John Sitole, nasionale polisiekommissaris, het die vonnis van ŉ 29-jarige ma in verband met die verkragting van haar twee maande oue baba verwelkom. Brig. Vishnu Naidoo, woordvoerder van die polisie, het gesê ŉ dokter by die Chris Hani Baragwanath-hospitaal in Soweto het verlede jaar die polisie in Meadowlands in kennis gestel van ŉ ernstig beseerde twee maande oue baba wat in die hospitaal opgeneem is. Sers. Enez Lekgoathi van die polisie se eenheid vir gesinsgeweld, kinderbeskerming en seksuele misdrywe (FCS) in Orlando het die ondersoek behartig. Die ma het aanvanklik beweer die kind het van die bed afgeval, maar mediese toetse het aangedui dat die baba verkrag is. “Die ma is in hegtenis geneem ingevolge die Wet op Kinderbeskerming, kindermishandeling en dwarsboming van die gereg. Sy is sedert November 2017 in aanhouding ná haar aansoek om borgtog van die hand gewys is,” het Naidoo gesê. Een van die redes waarom haar aansoek om borgtog geweier is, is omdat haar weergawe van wat met die baba gebeur het deurentyd verander het. Die ma is einde verlede jaar skuldig bevind hoewel die eintlike verkragter nog nie geïdentifiseer is nie. Sy is vandeesweek in die Johannesburgse hooggeregshof tot lewenslange tronkstraf gevonnis. “Dít het nou ŉ presedent geskep wat sal help voorkom dat enigiemand in die toekoms oortreders beskerm.” Die ma se identiteit sal nie bekend gemaak word nie om die identiteit van die baba te beskerm. Sitole het Lekgoathi en adv. Alivera du Plooy, die staatsaanklaer, geprys vir hul harde werk en toewyding aan die saak. “Ons streef daagliks na die beskerming van die onskuldiges en weerloses. Dit is dalk net ŉ klein bietjie geregtigheid vir die baba, maar die uitkoms van die saak sal sekerlik dien as afskrikmiddel om te keer dat sulke strafregtelike aktiwiteite weer plaasvind,” het Sitole gesê.